**PRIEBEŽNÉ HODNOTENIE – PRIESKUM DETSKEJ REČI**

V tomto priebežnom hodnotení ide o to, aby ste si vyskúšali pozorovanie a hodnotenie vývinu detskej reči a myslenia. Keďže na Slovensku chýbajú výskumy v oblasti lexikálnej stránky detskej reči, jednou z možností je pozorovať slovotvornú stránku, teda sledovať používanie a tvorenie kompozít (zložených slov) v reči dieťaťa predškolského veku. Vybrať si však môžete aj iný jav, napr. osvojovanie si slovnej zásoby – významov slov, nepriamych pomenovaní, ohýbanie slov (skloňovanie a časovanie), počúvanie (fonematický sluch), osvojovanie si slovných druhov. **Nie však výslovnosť!!!**

Prácu je možné realizovať aj vo dvojici s niekým.

**POSTUPNOSŤ KROKOV PRI REALIZÁCII PRIESKUMU**

1. Naštudovať literatúru týkajúcu sa vybraného javu.

Ukážka študijnej literatúry k osvojovaniu si slovotvorby v jazyku a slovotvornej stránky detskej reči:

LIPTÁKOVÁ, Ľ. – VUŽŇÁKOVÁ, K.: Dieťa a slovotvorba. Prešov: Prešovská univerzita v Prešove, Pedagogická fakulta, 2009, 203 s.

VUŽŇÁKOVÁ, K.: Kompozitá v slovenčine. Prešov: Pedagogická fakulta Prešovskej univerzity v Prešove 2012.

**Všetky nasledujúce štúdie nájdete v tomto kurze:**

VUŽŇÁKOVÁ, K.: Gnozeologické aspekty detskej reči. 12. Kulatý stůl. Komunikace s děmi a mládeží – spojující i rozdělující. Sborník příspěvků z konference s mezinárodní účastí, Ostrava: Pedagogická fakulta Ostravskej univerzity v Ostrave, 2009, s. 91 – 98.

VUŽŇÁKOVÁ, K.: Výskum kompozít v slovenčine a češtine ako východisko kognitívneho prístupu k vyučovanou slovotvorby. In: Sborník příspěvků z konference s mezinárodní účastí. Čeština – Jazyk slovanský 4. Ed. R. Šink. Ostrava: Pedagogická fakulta Ostravskej univerzity v Ostrave, 2010, s. 208 – 219.

VUŽŇÁKOVÁ, K.: Výskumom kompozít k diagnostike a stimulácii detskej reči alebo Edukačná hra ako výsledok poznania jazyka a ontogenézy reči. In: Hra v predprimárnej edukácii. Vedecko-odborná konferencia s medzinárodnou účasťou. Prešov: Prešovská univerzita v Prešove, Pedagogická fakulta, 2011, 482 – 500.

VUŽŇÁKOVÁ, K.: Štatistické údaje o kompozícii v slovenčine a ontogenéza reči. In: Kompozitá v slovenčine. Prešov: Pedagogická fakulta Prešovskej univerzity v Prešove, 2012.

Pri iných javoch si môžete pomôcť poznatkami a literatúrou nachádzajúcimi sa v kurze Didaktika jazykovej a literárnej výchovy (heslo: DJLV).

1. Vybrať si veľmi konkrétny jav, ktorý budete sledovať.

Ukážka konkrétnych cieľov pozorovania pri slovotvorbe:

1. Porovnať používanie derivácie a kompozície (odvodených a zložených slov) v reči detí.
2. Zistiť, ktoré slovotvorné postupy kompozít (čistá kompozícia, kompozično-sufixálny, kompozično-transflexný) sa objavujú v reči dieťaťa.
3. Zistiť, ako deti chápu význam kompozít (typu bolehlav – význam slova nekorešponduje s formou slova – „rastlina s čiernymi bobuľami“ X „to, z čoho bolí hlava“ a rýchločistiareň, pri ktorých forma slova napovedá lexikálny význam „to, kde sa rýchlo čistí“)
4. Zistiť, do akých kategórií patria kompozitá, ktoré používajú deti (kategórie nájdete v príspevku Štatistické údaje o kompozícii v jazyku a ontogenéza reči).
5. Zistiť, ako používanie a tvorenie slov súvisí s myslením dieťaťa (napr. s analogickým a synteticko-analytickým myslením).

V prípade, že máte iný nápad, čo sledovať pri kompozitách v reči dieťaťa, pokojne môžete využiť aj vlastný návrh.

1. Vybrať metódy a pripraviť pomôcky (metódami môžu byť napr. pozorovanie spontánnej reči detí, riadený rozhovor, otázky k obrázkom, čítanie literárneho textu s úlohami ...).
2. Vybrať deti, ktoré budete pozorovať (minimálne dve, napr. chlapec – dievča, deti rôznej vekovej kategórie, deti toho istého veku na rôznej vývinovej úrovni). Deti nie je nutné pozorovať priamo v materskej škole (môže ísť o vlastné deti, deti známych a pod.), ale môže ísť aj o pozorovanie celej triedy v prípade, že ste z praxe a máte tú možnosť.
3. Realizácia prieskumu. Z pozorovania je nutné urobiť zvukovú nahrávku alebo videonahrávku.
4. Urobiť záznam o prieskume. Záznam musí obsahovať 3 časti:
5. Teoretická časť

* Stanoviť cieľ prieskumu.
* Spracovať hlavné informácie z odbornej literatúry o jave, ktorý ste sa rozhodli sledovať, resp. s vytýčeným cieľom, napr. slovotvorné postupy kompozít, význam kompozít, porovnanie tvorenia odvodených a zložených slov). V práci musia byť uvedené bibliografické údaje literatúry, s ktorou ste pracovali!

1. Spôsob realizácie prieskumu:

* metódy, pomôcky, nahrávky – všetko je potrebné pripojiť k práci, ukážky z detskej reči, uviesť počet detí, ich anamnézu – vek, pohlavie, sociálne prostredie a pod.
* prepis nahrávok so zvýraznenými javmiv reči detí, ktoré ste pozorovali.

1. Analýza informácií, záver

* Zhodnotiť získaný materiál, zhodnotiť úroveň detskej reči a myslenia, uviesť príčiny, ktoré spôsobili, že deti boli alebo neboli úspešné pri riešení úloh.

Celkový rozsah záznamu – cca 3 strany (A4).